Werkende mamma in self-isolasie met kinders: Dag twee - Corona Krisissentrum
Tuis / COVID-19 / Werkende mamma in self-isolasie met kinders: Dag twee
Werkende mamma in self-isolasie met kinders: Dag twee
Dis nou naweek en ek kon nou rustig sit en ons eerste dag tuis met die kinders mooi deurdink om planne te maak vir die week wat voorlê.
Ek het Google geraadpleeg oor wat om met jou kinders te doen by die huis en wat om te doen as jy vir die eerste keer by die huis werk, maar het vinnig besef ek het nog nie my oormaat van inligting oor Covid-19 verwerk nie, want as ek meer as een "hit" op Google kry wil ek my skootrekenaar by die ruit uitgooi. Kan iemand nie net vir my één lys gee wat ál die regte antwoorde bevat nie? En hiermee verwys ek na realistiese antwoorde en nie wat sosiaal aanvaarbaar is of 100% aan die verwagtinge van my man en kinders voldoen nie. Ek het my skootrekenaar maar toe gemaak en twee ure later met die volgende vorendag gekom (sonder Google se hulp). My kinders is 6- en 10-jaar oud onderskeidelik, so ek kan ongelukkig nog net vir ouers met hierdie verwysingsraamwerk skryf. Ek besef ook daar is pappas wat baie betrokke is met hulle gesin en sluit hulle ook in by hierdie stuk:
Voorgestelde program in óns huis:
6:30: Koffie en geselsies saam met mamma en pappa.
7:00: Bybelstudie saam met mamma en pappa. Ons kerk het opnames gemaak vir elke Sondag se kinderkerk. Hoe lekker was dit nie om my kinders se lessies saam met hulle te doen nie! Gewoonlik sit ons in die kerk en iemand anders doen die les met my kinders. Ons het besluit om in die oggend ons Bybelstudie gedurende ons gesprektyd te doen.
7:30: Versorg jouself en jou kamer en almal eet saam ontbyt.
8:00: Mamma en/of pappa werk en die kinders speel buite of in hul kamer.
9:30: Skool les 1. Sit Die Wolkskool les aan op die rekenaar/die kinders kom sit by mamma en/of pappa met hul skoolboeke en almal werk of mamma/pappa vat 'n 20-minute breuk om saam met die graad 1 maatjie te lees.
10:15: Breek (mag op fone speel). Mamma en/of pappa kan nou werk sonder onderbrekings.
11:00: Lees. Weereens moet mamma/pappa 'n breuk vat om vir kleiner maatjies te help.
11:30: Oefening (touspring, bal gooi, fietsry, kondisionering op oefenmat). Werk 'n lekker program uit waarmee kinders self kan aangaan.
12:15: Skool les 2. Sit Die Wolkskool les aan op die rekenaar/die kinders kom sit by mamma en/of pappa met hul skoolboeke en almal werk óf mamma/pappa vat 'n 20-minute breuk om saam met die graad 1 maatjie te lees.
13:00: Middagete en aktiwiteit saam met mamma.
14:00: Tyd op digitale toestelle. Mamma/pappa werk sonder onderbrekings.
15:00: Kreatiewe tyd (pak die kunsgoed uit). Mamma/pappa werk sonder onderbrekings.
16:00: Speel buite. Mamma/pappa werk sonder onderbrekings.
17:30: Help mamma kosmaak (leer kinders om kos te maak).
20:00: Kinders is in die bed en mamma/pappa kan weer bietjie werk of net rus.
Die tydsduur van elke aktiwiteit sal verskil van bv. die hoeveelheid skoolwerk en hang ook af van jou kind se ouderdom. As jou graad een nog leer lees en skryf sal jy ten minste twee keer 'n dag in jou eie beplanning moet inwerk dat jy 'n breek van werk gaan moet vat en in daai tyd saam met hulle moet sit dat hulle hulle lees- en skryfoefeninge kan doen.
Onthou ook dat vryspel belangrik is! Verveeld wees is ook goed. Dit bevorder kreatiwiteit. Staan net sterk. Moenie elke keer inspring en namens hulle die probleem oplos nie. Laat hul eers self probeer en gee net riglyne as dit regtig nodig is. Jy sal verbaas wees met watter oulike idees hulle vorendag kan kom!
Mamma en/of pappa, kry vir jou 'n ondersteuningsnetwerk. Praat met ander ouers. Stig WhatsApp-groepe, kyk na oulike blogs en wenke op die internet (sodra jy herstel het van die oormaat inligting oor die virus). Moenie alleen sukkel nie! Bou vir almal 'n bietjie alleentyd in by die program. Dit help baie. Probeer streng by die tye hou en doen soms wat jy wil doen, nie wat jy dink jy moet doen of wat jou gesin wil hê nie. Hulle sal oorleef op hul eie vir die klein rukkie.
Pak al die opgegaarde goedjies uit en dink nou maar weer twee keer voor jy weggooi: Leë sneesdoekiebokse, papbokse, eierhouers, verskillende afvalpapier, karton, geskenkpapier, tydskrifte, koerante ens. Sorg net dat jy gom, skêre, speelklei en verf het. Stel 'n kreatiewe hoekie iewers in jou op huis waar hulle maar kan mors.
Haal die legkaarte en bordspeletjies uit en sit dit in die sitkamer of eetkamer waar almal saam kan wees al is elkeen besig met hul eie goed. My kinders wil net by ons wees en is dan rustig om op hul eie aan te gaan. Hierdie is 'n goeie geleentheid om jou kinders grense te leer en natuurlik vir jou om weer te let op jou eie grense. Stel nuwe huisreëls op en kom ooreen op die gesin se waardes of herinner almal weer aan die waardes.
Probeer ook om gesonde peuselhappies in die huis te hê wat hulle self kan kry of self kan maak. Ek het darem een ding op Facebook raakgelees waar 'n mamma vir elke kind hul dag se peuselhappies en koeldrank in 'n mandjie sit. Hulle moet dan self besluit wat hulle wanneer eet, maar as dit klaar is, is dit klaar. So leer hulle om self te besluit hoe hulle gaan seker maak hul peuselkos hou vir die dag en jy spaar ook sommer geld, want eet uit verveeldheid kan duur word. My kinders wil ook net die lekker goed in die mandjie eet, so op hierdie manier beheer ek dit ook.
Moet ook nie bang wees vir 'n deurmekaar huis nie. Hier is 'n paar praktiese wenke:
Aanvaar dat jou huis nie perfek netjies en skoon gaan wees nie. Julle leef in die huis so lééf… Moenie die heeltyd opruim en skoonmaak nie. Handhaaf net altyd die nodige higiëne.
Sluit wel in die huisreëls goed in soos elkeen maak hul eie bed op (ja, daar is blykbaar kinders wat dit nie hoef te doen nie), spoel jou skottelgoed dadelik uit dan was dit later baie makliker of pak dit dadelik in die skottelgoedwasser, gooi jou klere dadelik in die wasgoedmandjie ens.
As jou kinders groot genoeg is kan jy hierdie geleentheid gebruik om hulle te leer om wasgoed te was en huis skoon te maak. Dit sal hul besig hou, hulle kan 'n ekstra sakgeldjie verdien en jy doen hulle 'n reuse-guns vir die dag as hulle in hul eie plekkie bly. Aanvaar ook dat hulle nie alles op jou standaard gaan doen nie. Gee kans, hulle moet leer. Dit kan ook 'n gesinsaktiwiteit wees. Sit lekker musiek in die huis aan en gaan groot.
Jy sal verbaas wees oor wat jou kinders eintlik kan doen! Wys hulle mooi, doen dit een keer saam en laat hulle dan self regkom. Hou asseblief net toesig waar nodig en moenie hulle alleen los met strykysters, ketels, stowe en oonde nie.